མཇལ་འཕྲད་སྐབས་ཐོག་མར་སྐུ་ཚབ་དོན་གཅོད་ཚེ་དབང་ཕུན་ཚོགས་ལགས་ཀྱིས་གྲོས་ཚོགས་འཐུས་མི་རྣམས་དང་།བོད་དོན་རྒྱབ་སྐྱོར་ཚོགས་པའི་འཐུས་མི་རྣམས་ངོ་སྤྲོད་སྙིང་བསྡུས་གནང་བ་དང་།དེ་ནས་དཔལ་ལྡན་ཚོགས་གཞོན་ཨཅྰརྱ་ཡེ་ཤེས་ཕུན་ཚོགས་མཆོག་གིས་ཐོག་མར་སྤྱི་འཐུས་རྣམ་པ་ངོ་སྤྲོད་གནང་རྗེས།ཅི་ལིའི་གྲོས་ཚོགས་འཐུས་མི་རྣམས་དང་།བོད་དོན་རྒྱབ་སྐྱོར་བ་རྣམ་པ་བཞུགས་སྒར་དུ་ཕེབས་པར་འཚམས་འདྲི་དང་སྦྲགས།ཅི་ལི་རྒྱལ་ཁབ་གཞུང་མང་གཉིས་ནས་ད་བར་བོད་དོན་ཐོག་རྒྱབ་སྐྱོར་གནང་བར་ཐུགས་རྗེ་ཆེ་ཞུས་གནང་བ་དང་།ཅི་ལི་དང་བོད་དབར་གྱི་འབྲེལ་བ་དེ་བཞིན་བོད་མིའི་བླ་ན་མེད་པའི་དབུ་འཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་སྐུའི་མཛད་འཕྲིན་ཁོ་ནར་བརྟེན་ནས་བྱུང་བ་ཞིག་ཡིན་པ་དང་།དེ་ཡང་དེའི་སྐོར་ལ་གསུང་དོན།ཕྱི་ལོ་༡༩༩༢ལོར་༧གོང་ས་མཆོག་ཅི་ལི་རྒྱལ་ཁབ་ནང་ཞབས་སོར་འཁོད་གནང་མཛད་སྐབས།སྐབས་དེའི་ཅི་ལིའི་སྲིད་འཛིན་སྐུ་ཞབས་མཆོག་དང་མཇལ་འཕྲད་གནང་ཡོད་པ་དང་།དེ་བཞིན་ཕྱི་ལོ་༡༩༩༩ལོར་སླར་ཡང་༧གོང་ས་མཆོག་ཅི་ལི་ཡུལ་དུ་ཞབས་སོར་འཁོད་གནང་བ་མ་ཟད།སྐབས་དེའི་སྲིད་འཛིན་མཆོག་དང་།གཞན་དཔོན་རིགས་ཁག་མཇལ་འཕྲད་གནང་ཡོད་པ་དང་།ཕྱི་ལོ་༢༠༠༦ཟླ་༥ཚེས་༣ནས་༧བར་ཅི་ལི་རྒྱལ་ཁབ་ནང་མཛད་འཕྲིན་བསྐྱངས་སྐབས་ཆེས་མཐོའི་མི་སྣ་མང་དག་ཅིག་མཇལ་འཕྲད་གནང་ཡོད།ལྷག་པར་དུ་ཕྱི་ལོ་༢༠༠༦ཟླ་༥ཚེས་༤ཉིན་༧གོང་ས་མཆོག་ལ་ཅི་ལི་གཙུག་ལག་སློབ་གཉེར་ཁང་ནས་ཆེ་བསྟོད་ཕྱག་འཁྱེར་ཕུལ་གནང་ཡོད་པ་བཅས་ངོ་སྤྲོད་དང་།བར་ལམ་ཅི་ལིའི་བོད་དོན་རྒྱབ་སྐྱོར་བ་ཚོས་བོད་དོན་དང་འབྲེལ་བའི་ལས་འགུལ་དང་།བྱེད་སྒོ་སྤེལ་བ་རྣམས་བོད་མིའི་དྲ་རྒྱ་དང་།རླུང་འཕྲིན་ཁང་ཁག་གི་བརྒྱུད་ལམ་ནས་བོད་མི་ཚོས་གོ་ཐོས་བྱུང་གི་ཡོད་སྐོར་སོགས་གསུངས་གནང་ཡོད་པ་དང་།